葛仙化
作者：王灼
朝代：宋

paragraphs: 靈山信多異，孤起一萬尋。
其上羅諸峰，聳秀欲相臨。
危磴巧盤折，古洞閟清深。
叢木開錦帳，飛泉鳴玉琴。
三仙班龍駕，長往無歸音。
高閣儼像設，霓衣紫霞衿。
故知飛昇骨，偕來幽絕岑。
聲利豈不好，奈此老境侵。
吾家窮子安，登覽動悲吟。
盛時亦云遇，志大力叵任。
今人已笑古，後人復視今。
天命儻可順，吾將守素心。